|  |
| --- |
|  |
|  |
|  |
|  |

Valtionavustustoiminnan yhteiskehittämisen ja yhteisten valtionavustuspalvelujen strategisen ohjaamisen yhteistyöryhmän (VA-yhteistyöryhmä) kokous 03/2025

Aika Keskiviikko 21.5.2025 klo 8.30-10.30

Paikka Teams

Jäsenet Vesa Lipponen, valtiovarainministeriö, puheenjohtaja, klo 10 saakka
Jaana Walldén, valtiovarainministeriö, varapuheenjohtaja, puheenjohtaja klo 10 alk.
Mari Näätsaari, Valtiokonttori
Altti Iiskola, liikenne- ja viestintäministeriö
~~Matti Hyytinen,~~ maa- ja metsätalousministeriö, Tuija Laukkanen (poistui klo 9)
Mikko Lehtonen, oikeusministeriö (paikalla klo 9.30 alkaen)
Tiina Kuoppa, opetus- ja kulttuuriministeriö
Petri Saarukka, puolustusministeriö (paikalla klo 8.55 alkaen)
Johanna Herrala, sisäministeriö
Lassi Kauttonen, sosiaali- ja terveysministeriö
Jenni Hyvärinen, työ- ja elinkeinoministeriö
Sanna Takala, ulkoministeriö (poistui noin klo 10.10)
~~Piritta Sirvio~~, valtioneuvoston kanslia, Krista Sirén (poissa klo 9-9.30, poistui klo 10) ~~Merja Salmi, valtiovarainministeriö~~
~~Tiina Kotonen-Pekkanen~~, ympäristöministeriö, Juha Järvinen

Pysyvät asiantuntijat ~~Pauliina Smolander, KEHA-keskus~~
Juha Pulkkinen, Innovaatiorahoituskeskus Business Finland
Virpi Myllykoski, Ruokavirasto
Hanna Heinonen, STEA (poissa klo 8.45–9)
Liisa Huovinen, Suomen Akatemia

Kutsutut asiantuntijat Ulla Suomela, Valtiokonttori, asiakohta 5

Sihteeri Leena Rantala, valtiovarainministeriö

**Kokousmuistio 28.5.2025**

**1 Kokouksen avaaminen ja läsnäolijoiden toteaminen**

Puheenjohtaja avasi kokouksen klo 8.30, ja todettiin läsnäolijat.

**2 Esityslistan hyväksyminen**

Päätös: Työryhmä hyväksyi 14.5.2025 päivätyn esityslistan kokouksen työjärjestykseksi.

**3 Edellisen kokouksen pöytäkirjan hyväksyminen**

Päätös: Työryhmä hyväksyi edellisen kokouksen (2/2025) kokousmuistion.

**4 VA-järjestelmän käyttövelvoitteen tarkoituksenmukaisuuden arviointi**

Leena Rantala esitteli VA-järjestelmän käyttövelvoitteen tarkoituksenmukaisuuden arviointia liitteen 1 mukaisesti. Arviointia varten on koottu tietoa VA-järjestelmän käyttöönottoprosessista, käyttöönottojen tilanteesta ja valmiusasteesta. Yhteistyöryhmälle ehdotetaan kolmea ratkaisuvaihtoehtoa.

Työryhmän keskustelussa esiin nousi mm. seuraavaa: keskustelua ratkaisuvaihtoehdoista on tarpeen jatkaa; ennen mahdollista käyttövelvoitetta VA-järjestelmän ns. perustoiminnallisuuksien tulisi olla valmiina; määrärahaohjaus johtaisi todennäköisesti samaan lopputulokseen kuin käyttövelvoite; riittävän pitkä siirtymäaika ja poikkeamismahdollisuudet tulisi ottaa huomioon; houkutteleva ja laadukas järjestelmä olisi parempi vaihtoehto kuin laissa säädetty velvoite; tiedonhallintalaista tulee osaltaan velvoite muutostilanteessa arvioida tietojärjestelmäratkaisuja; ratkaisuvaihtoehto 1 ei olisi realistinen; kaikki tai ei mitään -vaihtoehto ei olisi käytännössä mahdollinen.

Keskustelun perusteella johtopäätöksenä on tässä vaiheessa seuraavaa: ratkaisuvaihtoehdoista yksikään ei saanut selvää laajaa kannatusta. Ratkaisuvaihtoehtoa 1 ei selvästi kannatettu lainkaan, ja kannatusta saivat ratkaisuvaihtoehdot 2 ja 3.

Päätös: Työryhmä päätti jatkaa käyttövelvoitteen tarkoituksenmukaisuuden arvioinnin käsittelyä seuraavassa kokouksessa.

**5 Toimintatapojen yhdenmukaistaminen valtionavustustoiminnassa**

Mari Näätsaari ja Ulla Suomela esittelivät asiaa liitteiden 2a ja 2b mukaisesti. Esimerkki onnistuneesta joustavasta ratkaisusta on hakulomakkeen tietomallieditori. Määrittelytyössä on tunnistettu 12 erilaista avustuksen maksamisen tapaa. Erilaiset toimintatavat tuovat monimutkaisuutta kehittämistyöhön. Muita tunnistettuja yhtenäistämistä edellyttäviä asioita ovat mm. salassa pito, loppuraporttien käsittely, takaisinperinnät, edelleen välittäminen, migraatiot ja muutosten käsittely.

Valtiokonttorin ehdotuksena on, että jatkossa toimittaisiin seuraavien periaatteiden pohjalta: 1) avustuksen maksamisessa lähtökohtana on jo toteutettujen toiminnallisuuksien hyödyntäminen; 2) jatkossa mukaan tulevien käyttöönottajien odotetaan hyödyntävän jo toteutettuja toiminnallisuuksia siten, että ensisijaisesti muutetaan toimintatapaa, ei järjestelmää.

Työryhmän keskustelussa esiin nousi mm. seuraavaa: toimintatapojen moninaisuus selittää maksatustoiminnallisuuksien toteuttamisen haasteita; valtionapuviranomaisen harkintavaltaan kuuluvissa asioissa pitäisi olla joustoa; käyttöönottajilla on valmiutta muuttaa nykyisiä toimintatapoja; yhdenmukaistaminen tapahtuu vaiheittain; VA-järjestelmän toiminnallisuuksien dokumentaatio olisi tarpeen toimintatapojen kehittämisen tueksi; usean toimijan yhteisessä käytössä oleva järjestelmä saattaa edellyttää vaihtoehtoisia ratkaisuja; lainsäädäntö vaikuttaa ratkaisuvaihtoehtoihin.

Päätös: Työryhmä merkitsi tiedoksi asian ja siitä käydyn keskustelun.

**6 Valtiokonttorin tilannekatsaus**

Mari Näätsaari kertoi yhteisten VA-palvelujen kehittämisen ja käyttöönottojen etenemisen tilanteesta liitteen 3 mukaisesti. Kehitystiimin suorituskyky on hyvä, mutta monimutkaisen järjestelmän kehittämistyössä syntyy virheitä. Puhelinpalveluaikojen supistaminen ei ole aiheuttanut ongelmia. Suomen Akatemian erillisprojekti etenee hyvin. Erilaiset selvitystyöt (mm. BF, ELYt/KEHA) vievät Valtiokonttorin asiantuntijoiden työaikaa. Tutkiavustuksia.fi-palveluun on valmistunut ensimmäinen kokonaisen vuoden tietojen näkymä (v. 2024). Koska tietojen laadussa on vielä virheitä, Valtiokonttori on pyytänyt valtionapuviranomaisia tarkistamaan omia tietojaan.

Päätös: Työryhmä merkitsi tiedoksi Valtiokonttorin tilannekatsauksen.

**7 Käytännejaoston tilannekatsaus**

Mikko Lehtonen esitteli käytännejaoston työskentelyn etenemisen tilanteen ja jaoston raporttiluonnoksen liitteiden 4a ja 4b mukaisesti. Raporttiluonnos sisältää kolme ehdotuskokonaisuutta, jotka liittyvät raportointiin, monivuotisiin yleisavustuksiin ja EU-rahoitukseen. Lisäksi ehdotetaan, että valtionavustusten saajien avustusten hakemiseen ja raportointiin liittyvää työmäärää mitattaisiin. Raporttiluonnos on Ota kantaa -palvelussa järjestöjen kommentoitavana 27.5.-27.6.2025. Raportti valmistuu seuraavaan yhteistyöryhmän kokoukseen. Varainhankintaan liittyvät kysymykset on rajattu käytännejaoston työskentelyn ulkopuolelle.

Työryhmän keskustelussa esiin nousi mm. seuraavaa: EU-hankkeiden osarahoituksessa käytetään nykyisin hankeavustuksia, ei yleisavustuksia; raportoinnin keventämisessä tulee ottaa huomioon vaikuttavuuden ja tuloksellisuuden osoittamisen vaatimukset.

Päätös: Työryhmä merkitsi tiedoksi käytännejaoston tilannekatsauksen ja siitä käydyn keskustelun.

**8 Muut asiat**

Ei muita asioita.

**9 Seuraava kokous**

Syksyn kokoukset: to 11.9. klo 13.30–15.30; to 30.10. klo 13–15; to 11.12. klo 13–15.

**10 Kokouksen päättäminen**

Puheenjohtaja päätti kokouksen klo 10.30.

**Liitteet**

Liite 1 Arviointimuistioluonnos käyttövelvoitteen tarkoituksenmukaisuus
Liite 2a Toimintatapojen yhdenmukaistaminen valtionavustustoiminnassa
Liite 2b Maksatus ja raportointi
Liite 3 Valtiokonttorin tilannekatsaus
Liite 4a Käytännejaoston tilannekatsaus
Liite 4b Käytännejaoston raporttiluonnos

**Jakelu**  Työryhmän jäsenet ja pysyvät asiantuntijat